РЕШЕНИЕ НА КОМИСИЯТА
от 26 февруари 2009 година
за изменение на Решение 2005/51/ЕО по отношение на периода, през който в Общността може да бъде внасяна почва, заразена с пестициди или устойчиви органични замърсители, с цел обеззаразяване
(нотифицирано под номер C(2009) 1174)
(2009/162/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 15, параграф 1 от нея,
като има предвид, че:
(1)
Чрез дерогация от Директива 2000/29/ЕО, Решение 2005/51/ЕО на Комисията от 21 януари 2005 г. за разрешение на държавите-членки временно да предоставят дерогации от някои разпоредби на Директива 2000/29/ЕО на Съвета във връзка с вноса на почва, заразена с пестициди или устойчиви органични замърсители, с цел обеззаразяване (2) разрешава за ограничен период от време на държавите-членки, участващи в програмата на Организацията по прехраната и земеделието (ФАО) към Организацията на обединените нации за предотвратяване и елиминиране на остарелите пестициди, да позволяват вноса на заразена с такива пестициди почва в Общността, с цел третиране в специални инсинератори за опасни отпадъци.
(2)
Тъй като осъществяването на тази програма беше отложено, периодът, през който може да бъде внасяна заразена почва съгласно разрешението, издадено в съответствие с Решение 2005/51/ЕО, следва да се продължи.
(3)
Поради това Решение 2005/51/ЕО следва да бъде съответно изменено.
(4)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Във втори параграф на член 1 от Решение 2005/51/ЕО думите „28 февруари 2009 г.“ се заменят с думите „29 февруари 2012 г.“
Член 2
Адресати на настоящото решение са държавите-членки.
Съставено в Брюксел на 26 февруари 2009 година.